《赠披云峰岳长老》
宋代·曹汝弼

禅外掩松扃，闲眠度岁阴。
雨侵香篆湿，苔长屐痕深。
水在铜瓶冷，云归玉磬沈。
前山有灵药，时策杖藜寻。

作者简介：曹汝弼，字梦得，号松萝山人，休宁（今属安徽）人。隐居不仕，真宗景德、大中祥符间与种放、魏野、林逋交游（《瀛奎律髓》卷四七）。事见明弘治《徽州府志》卷九《人物·隐逸传》。有《海宁集》，已佚。今录诗五首。